钦定古今图书集成/明伦汇编/氏族典/第283卷 > 《廖用贤尚友录》 > 黄歇
## 钦定古今图书集成/明伦汇编/氏族典/第283卷 > 《廖用贤尚友录》 > 黄歇

按《史记春申君传》：“春申君者，楚人也，名歇，姓黄氏，游
学博闻，事楚顷襄王。顷襄王以歇为辩，使于秦。秦昭
王使白起攻韩、魏，败之于华阳，禽魏将芒卯，韩、魏服
而事秦。秦昭王方令白起与韩、魏共伐楚，未行，而楚
使黄歇适至于秦，闻秦之计，上书说秦昭王，昭王乃
止白起而谢韩、魏，发使赂楚，约为与国。黄歇受约归”
楚，楚使歇与太子完入质于秦。秦留之数年，楚顷襄
王病，太子不得归，而楚太子与秦相应侯善，于是黄
歇乃说应侯归太子。楚顷襄王卒，太子完立，是为考
烈王。以黄歇为相，封为春申君。考烈王无子，春申君
患之，求妇人宜子者进之甚众，卒无子。赵人李园进
其女弟，即幸于春申君，知其有身，乃言之楚王。楚王
召入幸之，遂生子男，立为太子，以李园女弟为王后。
楚王贵李园，园用事。李园既入其女弟，立为王后。子
为太子，恐春申君语泄而益骄，阴养死士，欲杀春申
君以灭口。考烈王卒，李园先入，伏死士于棘门之内。
春申君入棘门，园死士侠刺春申君，斩其头，投之棘
门外。